google/wiki40b huggingface dataset:
Diambars

Diambars er et fotballakademi i Saly i Senegal. Kjente profiler som Patrick Vieira og Bernard Lama var med på etableringen av akademiet i 2003. Ordet diambars betyr vinnere på wolof. Akademiets hovedsponsor er treningstøyleverandøren Adidas.
I februar 2010 signerte Serigne Kara for Tromsø etter å ha trent hos Diambars i fem år. Like etter signerte også Saliou Ciss for samme klubb.
Hrosvit

Aristokratisk bakgrunn

Hrosvit ble født en gang rundt år 935 i den tyske adelen i nordlige Tyskland i en tid av læring opplysning fremmet av de kristne reformer fra herskere som Karl den store og Otto den store. En gang rundt år 955 ble Hrosvit, øyensynlig av aristokratisk fødsel, nonne i benediktinerklosteret i Gandersheim. Hennes verker viser godt kjentskap til ikke bare kirkefedrene, men også med klassisk poesi, blant annet Vergil, Horats, Ovid, Plautus og Terents – det var sistnevnte hun baserte og modellerte sine egne vers på. Flere av hennes skuespill lånte fra såkalte apokryfe evangelier. Hennes verker danner deler av den ottonianske renessanse.
Det som ettertiden kjenner til fra Hrosvits liv stammer hovedsakelig fra hennes egne litterære forord og fortellinger. Hrosvit ble skolert i skolastisk filosofi, matematikk, musikk, astronomi, Bibelen, og det latinske forfatterskapet til klassikerne. Som kantonesse var hun påkrevet å avlegge et løfte om lydighet og kyskhet, men ikke det typiske løftet om fattigdom. Innenfor begrensningene av et religiøst liv var hun i stand til å forfølge et litterært liv som få andre kvinner kunne. Hun kalte seg selv Clamor Validus Gandersheimes, «Den sterke stemme fra Gandersheim», og begynte å skrive en rekke om helgenenes liv og hellige legender på vers, blant annet om Gingulphus og Theophilus.

Faust-motiv

Fortellingen om Theophilus var et av de mest populære skrevet uansett språk og er Faust-motiv. Det fortalte om hvordan den unge erkediakon var skuffet over sin forfremmelse. Han rådførte seg med en jødisk trollmann og blir tatt med til et møte med djevlene. Theophilus frasier seg Gud i et skriftlig dokument, deretter angrer seg. Han blir berget av jomfru Maria. Hrosvit utvider fortellingen med hennes beskrivelse av Theophilus i De syv kunstner: De Sophia rivis septeno fonte manantis.
Disse tradisjonelle diktene ga henne senere muligheten til mer originale skrifter, en syklus på seks dramaer inspirert av Terents, skrevet i prosa som seks komedier. Hun skrev i forordet at hennes skrifter ville bli likt av de som var tiltrukket stilens sjarm. Hennes temaer forble kjærlighetsfortellinger. Blant dem var Gallicanus, Dulcitius, Callimachus, Abraham, Paphnutius, og Sapientia. Til en viss grad fremstår disse som den bro som dekker avgrunnen mellom scenedramaet fra den klassiske tiden og til de senere mirakel og moralspillene i høymiddelalderen. Hun gikk senere tilbake til å skrive historiske og episke fortellinger, blant annet et langt heltedikt om Otto I, Carmen de gestis Oddonis I imperatoris, fullført i 968. 
Hun forble på klosteret i Gandersheim hele livet.
Fartsgrenser i Bulgaria

Fartsgrenser i Bulgaria er 50 km/t innen tettbygd strøk og 90 km/t utenfor tettbygd strøk, med mindre noe annet er skiltet.
For motortrafikkveier kan fartsgrensen være skiltet opp til 120 km/t, mens motorveier har 140 km/t som høyeste fartsgrenser. Tidligere var høyeste fartsgrense på bulgarske motorveier bare 130 km/t, men dette ble i 2012 økt til 140 km/t, dog kun på de beste og nyeste motorveistrekningene.
For tyngre kjøretøy, motorsykler, kjøretøy med slep og visse andre spesielle grupper kjøretøy, gjelder ytterligere fartsbegrensninger.
Langrenn under Paralympiske vinterleker 2018 – Sittende kvinner

Langrenn for sittende kvinner under Paraolympiske vinterleker 2018 hadde 3 øvelser. Det var 12 km den 11 mars, sprint 15 mars og 5 km den 17 mars.
Coelocorynus dechambrei

Utseende

En middelsstor, avlang, halvblank, mørkt brunlig gullbasse. Kroppsformen er nokså jevnbred, beina ikke spesielt lange. Hannene har fire rundede tenner på clypeus ("snuten") og en uthulning foran på pronotum. Pronotum er spredt og svært grovt punktert, tettere punktert i uthulningen. Dekkvingene har markerte punktrader.

Levevis

Disse artene lever i fjellområder. Larvene utvikler seg inne i døde, mosekledte trestammer, både stående og liggende.
Helma Knorscheidt

Veteran

Helma Teuscher ble i 2007 verdensmester i kulestøt i klasse 50+ i Riccione, Italia, med et støt på 14,40 m (3 kg kule). I senior-EM 2008 i Ljubljana satte hun ny verdensrekord i samme klasse med 14,94 m.
Bovrup-kartoteket

Bovrup-kartoteket eller Bovrup Bogen er en avskrift av medlemskartoteket for Danmarks Nationalsocialistiske Arbejderparti (DNSAP) som  ble utgitt i bokform i tiden etter befrielsen.
Kartoteket var opprettet av partiføreren Frits Clausen som bodde i Bovrup - herav navnet. I løpet av 1945 foretok  motstandsfolk avskrift av kartoteket i bitterhet over at tidligere medlemmer av nazistpartiet straffritt og ubemerket kunne gjenoppta sine tidligere posisjoner i samfunnslivet. Det førte til motstandsbevegelsens utgivelse i mars 1946.
Kartoteket inneholdt opp til 50 000 medlemmer, men avskriften hadde bare 28 000. Det har ikke vært mulig å få en entydig forklaring på denne forskjellen. Kartoteket er inndelt etter hvor i landet medlemmet bodde og er deretter sortert alfabetisk med angivelse av fødselsår, yrke, bopel og innmeldelsesdato.
En avgjørelse fra 1946 ved Københavns Byret bestemte at utgivelsen hørte under arkivloven, noe som innebar at det bare kunne fås adgang til kartoteket etter søknad til Justitsministeriet (i dag Rigsarkivet) i hvert enkelt tilfelle. 
Behandlingen av søknader har utviklet den praksis at primært utdannede historieforskere har adgang til opplysninger. Sekundært har flere lokale lister med navn på medlemmer av DNSAP også fått adgang. Det var denne praksisen som fikk Claus Bryld til å planlegge en offentliggjøring av 28 000 navn på cd-rom.
En lang rekke kjente dansker er notert i kartoteket, blant annet fhv. statsminister Poul Nyrup Rasmussens far, Oluf Nyrup Rasmussen.
I tillegg til den originale bokutgivelsen har det blitt gitt ut en rekke duplikater som også har samme beskyttelse. Det er imidlertid enkelte eksemplarer som av ikke nærmere angitte årsaker er offentlig tilgjengelige utenom Justitsministeriet og Rigsarkivet.
Hohhot Baita internasjonale lufthavn

Hohhot Baita internasjonale lufthavn (forenklet kinesisk: 呼和浩特白塔国际机场; tradisjonell kinesisk: 呼和浩特白塔國際機場; pinyin: Hūhéhàotè Báitǎ Guójì Jīcháng) er en lufthavn i Hohhot i Indre Mongolia i Folkerepublikken Kina. Den er Indre Mongolias største flyplass, og ligger 14,3 km øst for sentrum av Hohhot. Navnet Baita betyr Den hvite pagode, og viser til Wanbu Huayanjing-pagoden, en historisk attraksjon i Hohhot som ligger 5,6 km sørøst for flyplassen.
Hohhot Baita ble åpnet 1. oktober 1958, og har gjennomgått to betydelige utbyggingsperioder.
Sphaerotritoma

Utbredelse

Slekten er utbredt på Ny-Guinea og i Australia.
Chenchuer

Chenchuer også kalt chenchuvaru er en folkegruppe som lever i tre områder i delstaten Andhra Pradesh i India. De taler en dialekt av telugu. Tradisjonelt levde chenchuene av skogen, sanket honning, rot- og knollvekster, samt utnyttet treslaget tamarind. Levesettet var halvnomadisk, men folket har etter hvert gått over til å bli fastboende og drive med jordbruk eller lønnsarbeid. Chenchuene bekjenner seg til hinduismen. I 2001 ble chenchuene folketalt til 49 232 i delstaten Andhra Pradesh. Chenchufolket har status som anerkjent urfolk, scheduled tribe, i Andhra Pradesh.
5. serierunde i 1. divisjon fotball for menn 2015

5. serierunde i 1. divisjon fotball for menn 2015 ble innledet torsdag 30. april 2015 klokken 18.00.
Purpurmarihand

Utseende

For flere er dette den peneste marihandarten. Den blomstrer rikt med mange purpurfarga blomster i aks. Selve planta blir ikke så høy, rundt 30 centimeter, med den er grov og har store, tjukke blader med ingen eller noen få flekker. Stengelen er hul.
Purpurmarihand har et ganske karakteristisk utseende, og skiller seg greit ut fra de andre norske Dactylorhiza-artene. I Sør-Sverige og Danmark vokser en ganske lik art som heter kongsmarihand.

Forekomster i Norge

Purpurmarihand er en svært kystbunden orkidé. Den vokser på kalkrik sand ved sjøen i Rogaland, Sogn og Fjordane, Møre og Romsdal og i Ørland kommune i Trøndelag.
Purpurmarihand er meget sjelden langs hele norskekysten, og den er totalfreda. Det er strengt forbudt å plukke den. Arten trues av både opphør av beite og nedbygging av lokaliteter, og purpurmarihand er derfor rødlista med statusen trua.
I mars 2015 ble en forekomst av Purpurmarihand flyttet fra midtrabatten på motorveien til Mostun ved Mosvatnet i Stavanger i forbindelse med Ryfast-byggingen. Vegvesenet er pålagt å flytta truede og fredede arter til nye egnede plasser når de skal bygge nye veier.
Lund (Nærøy)

Lund er ei bygd i Nærøy kommune i Trøndelag. Den ligger på sørsida av fjorden Folda, rundt 11 kilometer i luftlinje sør for Kolvereid. Den har bare sjøveis kontakt med resten av Nærøy kommune. 
Fylkesvei 769 kommer sørfra Namsos og Fosnes via Hestøybrua og Sminesbrua over Fjærangen, og går gjennom bygda, med Ferjesambandet Hofles–Geisnes–Lund videre til Hoflesja og Geisnes på nordsida av fjorden. Det er 53 km fra Namsos til ferjeleiet. 
Like vest for ferjeleiet ligger Lund kapell. Barneskoleelever fra Lund går på Salsnes oppvekstsenter i nabokommunen Fosnes.
Number Seven Deli

Number Seven Deli er en norsk popgruppe som ble startet i 1997 av Rune Berg, Johnny Hide, Simen Mæhlum og Per Amund Solberg. Samarbeidet startet allerede da medlemmene gikk sammen på Rønningen Folkehøgskole i 1995/96, og i 1998 ble også Asbjørn Ribe medlem i bandet.
De hadde sin første konsert på Paragrafen i Oslo påsken 1997, og spilte en periode en helg i måneden på Streetwalker pub noen kvartaler unna. I 1999 vant de en konkurranse i programmet Urørt på NRK P3, og fikk spille inn debutsingelen «In The Wrong Arms» hos Kai Ø. Andersen i Athletic Studio i Halden. Samarbeidet med den erfarne teknikeren og produsenten fortsatte i flere år fremover.
Gitarist Rune Berg begynte på Liverpool Institute for Performing Arts etter året på Rønningen Folkehøgskole, og pendlet til Oslo hver gang bandet skulle øve eller spille konsert. Flere av sangene på debutplata ble skrevet i Liverpool, og bandets navn er hentet fra den lokale delikatessebutikken i nærområdet til LIPA. Sommeren 1999 flyttet Rune tilbake til Oslo, og bandet spilte på Øya-festivalen samme år og Quart-festivalen i Kristiansand året etter. Number Seven Deli ble nominert til «Årets live-act» av Natt&Dag i 2001. I 2002 fikk de kontrakt med BMG, og utgav EP-en I Used To Be Scared.  Singelen «In The Wrong Arms» ble en stor hit sommeren 2002, og oppnådde to førsteplasser på Norsktoppen.
Debutalbumet Falkner Street kom i 2003 til gode kritikker,  og ble nominert til Spellemannprisen i kategorien «Beste Popgruppe». Samme året sluttet keyboardist Asbjørn Ribe, og bandet fortsatte arbeidet på sitt neste studioalbum som kvartett.
Innspillingen til albumet Seconds ble påbegynt i Athletic Studio i 2004, før den fortsatte videre på Giske i studioet The Margarets drev sammen med tekniker Eyvinn Magnus Solberg. Seconds ble utgitt på The Margarets sitt plateselskap Breakwater Records i 2006, og også dette albumet ble meget godt mottatt hos publikum og presse. I forbindelse med denne utgivelsen sluttet trommeslager Simen Mæhlum, og bandet samarbeidet videre med trommeslager Klaus Blomvik på turneen videre.
Gitarist og produsent Rune Berg bygget etter hvert opp studioet Lydbroderiet i Kolbotn, hvor bandets tredje album ble innspilt og mikset. Originaltrommis Simen Mæhlum ble gjenforent med bandet i løpet av arbeidet med platen, og sammen med Asbjørn Ribe startet Number Seven Deli plateselskapet SkiPop Records.
9. mars 2012 kom "Toxteth", bandets tredje og siste studioalbum på SkiPop Records. Singelen «No More Crushes» ble mye spilt på radio, blant annet på NRK P1.
Eupromera

Utseende

Nokså små, brune trebukker. De er kamuflasjefarget, ligner kvister og er noe knudrete. Antennene er kortere enn kroppen. Forlårene er påfallende fortykkede.

Utbredelse

Slekten er endemisk for det østlige og sørøstlige Brasil.
Mulhouse

Historie

Mulhouse omtales første gang på 700-tallet. Byen lød fram til 1261 under abeddene i Strasbourg men ble kort deretter fri riksstad innen det tysk-romerske rike. I 1466 inngikk Mulhouse forbund med Bern og Solothurn og inntrådte i 1515 i Det sveitsiske edsforbundet. Den ble derfor ikke annektert av Frankrike i forbindelse med freden i Westfalen i 1648, men ble en enklave helt omgitt av Frankrike.
I 1798 sluttet Mulhouse seg til Frankrike. Under perioden 1871-1918 tilhørte Mulhouse Tyskland.
Al-Wajh

al-Wajh (arabisk: الوجه, al-Waǧh) er en havneby i Saudi-Arabia i provinsen Tabuk.
Byen ligger ved landets nordlige vestkyst ved Rødehavet.
Lawrence av Arabia erobret byen i januar 1917. Havnebyen halvveis fra Jidda til Akaba fikk så en stor betydning for araberoppstanden,ved at den muliggjorde det store vendepunkt i felttoget mot osmanene under Cemal Pasja. Lawrence lot etter sin ankomst innrette Al Wajh til hovedstøttepunkt for emir Faisal.
Seponelven

Seponelven (vietnamesisk: Sông Sepon, laotisk: Se Pon) er en liten elv ved byen Lao Bao i provinsen Quang Tri i Vietnam. Elven danner grensen mellom Vietnam og Laos hvor den ene siden av elven tilhører Vietnam og den andre tilhører Laos, nærmere bestemt provinsen Savannakhet.
Seponelven er 1 meter dyp og ca. 100 meter bred. Rundt elven er det jungel med store, høye trær. Siden det er lang til nærmeste industriområde, er vannet rent og friskt i sommerhalvåret.
Elven danner grensen mellom Lao Bao (Vietnam) og Savannakhet (Laos) og fungerer derfor som en hovedåre for handel i begge provinsene. Elven brukes til handelstrafikk på begge sider og flere båter krysser elven daglig for å levere varer til innbyggerne. Seponelven regnes som en handelsbro som forbinder handelstrafikken mellom Vietnam og Thailand fordi elven har forbindelse gjennom hele provinsen Savannakhet i Laos til elven Mekong på grensen mellom Thailand og Laos.
Arsenura

Utseende

Middelsstore til store, oftest brunlige spinnere med forholdsvis liten og slank kropp. Antennene er primitive, hos hannen temmelig korte. Vingene mangler øyeflekker med har gjerne flere tverrbånd eller border langs kanten. Larvene er gjerne tverrstripete, med hornlignende utvekster på de to første kroppsleddene.

Levevis

Larvene lever gjerne selskapelig, på busker og trær. Som hos alle påfuglspinnere har de voksne sommerfuglene tilbakedannede munndeler, og tar ikke næring til seg.

Utbredelse

Slekten er utbredt i de tropiske områdene i Mellom-Amerika og det nordlige Sør-Amerika.
Reginald Campbell Thompson

Liv og virke

Han ble utdannet ved Colet Court, St. Paul's School i London og Caius College i Cambridge, der han studerte orientalske språk (hebraisk og aramaisk). 
I 1918 falt Mesopotamia i britiske hender, og British Museum bad om å få en arkeolog tilknyttet hæren der for å kunne beskytte oldsaker fra skade.  Som kaptein i Intelligence Service i regionen og som tidligere assistent ved British Museum, ble det Campbell Thompson som fikk oppdraget. Etter en kort undersøkelse i Ur, gravde han ved Shahrain og i haugene ved Tell al-Lahm.
Etter Første verdenskrig ble han fellow ved Merton College i Oxford.
Forfatterinnen Agatha Christie ble invitert av Campbell Thompson, sammen med sin mann arkeologen Max Mallowan, til utgravningene i Ninive i 1931. Hun dediserte romanen Lord Edgware Dies til «Dr. and Mrs. Campbell Thompson».
Han døde i 1941 mens han tjenestegjorde i Home Guard River Patrol på elven Themsen.
Club de Berne

Club de Berne er et internasjonalt forum for deling av etterretning mellom etterretningstjenestene i de 28 medlemsstatene i Den europeiske union (EU), Norge og Sveits, navngitt etter byen Bern. Det er en institusjon basert på frivillig utveksling av hemmeligheter, erfaringer og vurderinger, samt diskusjon rundt utfordringer. Forumet har eksistert siden 1971 og har intet sekretariat eller beslutningsmandat.
Counter Terrorist Group (CTG) er et forum som sprang ut av Club de Berne og som deler etterretning om terrorisme. CTG gir trusselvurderinger til beslutningstagere i EU og er et slags ekspertsamarbeid. CTG ble etablert etter 9/11 for å fremme etterretningssamarbeid mellom europeiske etterretningsorganisasjoner. CTG, i likhet med Club de Berne, er utenfor EUs institusjoner, men kommuniserer med dem via deltagelsen til EU Intelligence Analysis Centre (EU INTCEN) (en gren av European External Action Service). Selv om CTG er utenfor EU, roterer formannskapet synkront med det i Det europeiske råd og det fungerer som et formelt grensesnitt mellom Club de Berne og EU.
Nicolai Dajon

Biografi

Dajon ble utdannet ved Kunstakademiet i årene 1759–1766, var elev av J.F.J. Saly og assistent for Johannes Wiedewelt som hørte til familiens nærmeste omgangskrets. 
I 1775 fikk Dajon reisestipendium og var i Italia til 1781. Etter hjemkomsten ble han medlem av Akademiet, utnevnt til professor i 1803. Han ble valgt til direktør for Kunstakademiet i 1815, men valget ble underkjent av kongen. Han ble utnevnt til direktør i 1818 og fungerte til 1821.

Arbeider i utvalg

Hans mest kjente arbeider er statuene Tapperhed og Borgerdyd på Frihetsstøtten, Tordenskiolds gravmæle i Holmens kirkes gravkapell, Olavsstøtta på Stiklestad og en byste av Andreas Peter Bernstorff. Han utførte adskillige gravmonumenter, blant annet Andreas Weidenhaupts på Assistens Kirkegård, Søren Gyldendals og Ole J. Samsøes samme sted.
Kondensator (varmeoverføring)

I systemer som involverer varmeoverføring er en kondensator (eller kondenser) den enheten som brukes til å kondensere arbeidsmediumet fra gassform til flytende tilstand, dette skjer ved nedkjøling av mediet. Når dette skjer vil latent varme avgis fra arbeidsmediet og overføres til omgivelsene. 
Kondensatorer kan utføres på en rekke måter, og enhetene produseres i mange størrelser fra små enheter i husholdningsapparater til svært store industrianlegg. For eksempel bruker et kjøleskap en kondensator bestående av et langt stålrør lagt i sløyfer for å bli kvitt varmen hentet fra kjølerommet til luften utenfor. I tillegg er det gjerne påsatt utvendige kjøleribber eller lignende for å øke varmeavgivelsen, se illustrasjon. Kondensatorer er brukt i klimaanlegg, industrielle kjemiske prosesser for destillasjon, varmekraftverk og andre systemer som innebærer varmeutveksling. Bruk av kjølevann eller omkringliggende luft for avkjøling er det vanligste for de fleste kondensatorer.

Bruksområder for kondensatorer

Det finnes en rekke type kondensatorer alt etter bruksområdet. To hovedtyper er kondensatorer som tillater sammenblanding av kjølevannet eller -luften og dampen (eller gassen) som skal kondenseres. En annen inndeling i hovedtyper har å gjøre med om kondensatoren benytter vann eller luft til nedkjøling.

Kondensator i forbindelse med dampmaskiner og -turbiner

Kondensator i forbindelse med dampmaskiner er av typen der kjølevann eller luft på den ene siden og damp på den andre er fysisk adskilt. Disse brukes således der direkte kontakt mellom disse mediene ikke er ønskelig. Typisk benyttes en Overflatekondensator (engelsk: surface condensers) installert ved utløpet til både dampmaskiner i for eksempel skip og dampturbiner i varmekraftverk. Disse består av en mengde rør i en beholder eller mantel. Vanligvis strømmer kjølevann gjennom rørene, og dampen ledes inn i mantelen hvor den kondenserer på utsiden av rørene. Varmen overføres til kjølevannet, mens kondensat drypper ned og samler seg på bunnen av kondensatoren i en oppsamlingskum. I kondensatoren drives med delvis vakuum. Vakuumet oppstår på grunn av forskjellen i spesifikt volum mellom damp og kondensat.

Kjøle- fryse- og  klimaanlegg

En kondensatorenhet som brukes i kjøleskap, frysere og klimaanlegg har til oppgave å avkjøle og kondensere det innkommende kjølemediet fra damp til væske. Videre består systemet av en kompressor for å øke trykket til kjølemediet og samtidig transportere det rundt i systemet. I kondensatordelen går kjølemedium gjennom flere rør som er omgitt av finner eller ribber som skal gi mer effektiv kjøling av luften. I noe større enheter er det også en vifte som blåser luft over kondensatoren for å kjøle denne ned. Enheten blir plassert på baksiden av kjøleskap og frysere, eller for et klimaanlegg, på utsiden av bygningen med rør til resten av systemet. I større systemer for kjøle- og fryseanlegg brukes ofte kondensatorer med vann for kjøling. Vannet kan tas fra en elv eller fra havet.
MS «Boye Nilsen»

Bygging

Båten ble bygget på Sunde i Sunnhordland hos Gravdal Skipsbyggeri. Den ble levert til A/S Sommarøyfisk på Myre, juli 1964. Båten var 109 fot lang.

Forlis

Båten forliste under uoppklarte omstendigheter på Fugløybanken mellom 30. og 31. januar 1965, og alle de 14 ombord omkom. Igjen hjemme satt 12 enker og 23 barn.
Aletretiopsis

Utseende

En liten, brun trebukk. Oversiden er tett og kraftig punktert, antennene er omtrent så lange som kroppen. Pronotum er tønneformet, litt bredere enn langt og betydelig smalere enn de jevnbrede dekkvingene.

Levevis

Larvene lever i død ved.

Utbredelse

Arten lever i det østlige Brasil.
Bergen kretsfengsel

Bakgrunn

Som resultat av fengselsloven av 1857 ble det i perioden 1862-68 bygget 56 nye distriktsfengsler og nesten like mange rettsbygninger i Norge. På oppdrag fra staten utarbeidet arkitektene Heinrich Ernst Schirmer og Friedrich Wilhelm von Hanno en serie med typetegninger for fengsler med ulik størrelse, fra 8 til 40 fanger. Det var kort vei fra dom til fengsel ettersom loven krevde at alle byggene skulle inneholde de tre funksjonene cellefengsel, rettslokale og familiebolig for justisvaktmester.

Bergen kretsfengsel

Utgangspunktet for fengselet i Bergen var Schirmer og von Hannos tegninger. Ansvarlig arkitekt for utbyggingen var Franz Wilhelm Schiertz, som også var ansvarlig for Stord kretsfengsel. Bygningen ble oppført mellom 1862–1867 og var forbundet med tinghuset med en gangbro.
Fengselet er tre etasjer høyt og har 57 celler på begge sider av en langsgående korridor med gallerier, og har en luftegård i vifteform på vestsiden. Fangene tilbrakte tiden for det meste i sine celler, i luftegården og i verkstedet i fengselet. Da bygningen var truet under Bergensbrannen i 1916 ble fangene sluppet fri og bedt om å komme tilbake neste dag, hvilket de også gjorde.
I 1990 ble de innsatte overført til nye Bergen fengsel på Hylkje i Åsane bydel, og bygningen har siden ikke vært i bruk. Bygningen er i dag under fredning.
Leiophysis

Utseende

En stor (35-40 millimeter), avlang, brun trebukk. Oversiden er grovt punktert, litt blank. Antennene er tynne og litt over halve kroppslengden hos hunnen. Pronotum er trapesformet med noe rundede sider uten pigger eller sagtakking. Dekkvingene er parallellsidige med rettvinklede "skuldre", nokså smale med et par utydelige lengderibber.

Levevis

Larvene lever i død ved, utviklingstiden er flere år.

Utbredelse

Arten finnes på Madagaskar.
Holtaheia-ulykken

De omkomne i ulykken

34 gutter i alderen 13 til 16 år, samt to lærere, George Budd og John Beacham, fra Lanfranc Secondary Modern School for Boys (nå Archbishop Lanfranc School) omkom i ulykken, i tillegg til besetningen på tre. Et minnesmerke over de 39 som omkom i ulykken ble avduket på Holtaheia den 13. mai 1962. Dette ligger i et vakkert turområde som brukes mye av lokalbefolkningen i Nordre Strand.
Mimocacia

Utseende

En liten (ca. 6 millimeter), kraftig, mørkt rødlig brun trebukk. Antennene er noe lengre enn kroppen. Pronotum er rundet (nærmest ovalt) uten tenner på sidene. Dekkvingene er jevnbrede.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er bare kjent fra Borneo.
Methicula

Utseende

En middelsstor, slank trebukk, mørk med lyse dekkvingespisser. Antennene er kortere enn kroppen. Pronotum er nesten sylindrisk, dekkvingene litt utvidete bakover, rundede i spissen, forholdsvis tynne. Beina er spinkle.

Utbredelse

Arten er bare kjent fra Ecuador.